KYK: Musiekspel oor prinses Di bestyg Broadway | Netwerk24
Jeanna de Waal en Roe Hartrampf as Diana en prins Charles in die musiekspel Diana.
'n Musiekspel oor Diana, die ontslape prinses van Wallis, word in 2020 op Broadway opgevoer.
Diana word beskryf as die storie van "die vrou wat die koninklikes tot in hul fondamente geskud het" en "gekies het om vreesloos te wees en gevolglik tydloos geword het".
Jeanna de Waal, die Britse aktrise wat voorheen in American Idiot en Kinky Boots op Broadway opgetree het, vertolk die rol van Diana, wat in 1981 met prins Charles getroud is en in 1997 in 'n motorongeluk dood is.
"Sy het almal spesiaal laat voel," sê De Waal oor die prinses.
"Van die mens met die hoogste rang tot die laagste een. Ek dink ons moet haar vier."
Dit bestaan uit musiek deur Bon Jovi se klawerbordspeler David Bryan wat vir my sy produksie Memphis in 2010 met 'n Tony-teaterprys bekroon is.
Die liedjies in die musiekspel sluit in "Snap, Click" wat na die paparazzi verwys, "Welcome to the Windsors", "Here Comes James Hewitt" oor die affair wat die prinses met die gewese Britse weermagoffisier gehad het, en "Secrets and Lies".
'n Voorskou van die produksie is reeds in die La Jolla Playhouse-teater in San Diego, Kalifornië, opgevoer.
Charles McNulty skryf in die Los Angeles Times die produksie is so Amerikaans soos Applebee's, die bekende Amerikaanse kettingrestaurant.
Diana, prinses van WallisFoto: Mark Lennihan
Hy skryf verder: "Dit bevat 'n ironiese toonaard en die tragiese einde is nie 'n tranetrekker nie. Die konsert werk nie, maar dit maak beswaarlik saak wanneer 'n musiekspel toeriste in hul massas sal laat opdaag."
Deborah Wilker van The Hollywood Reporter reken egter die produksie bevat al die elemente om daarvan 'n treffer te maak.
"Terwyl dit die koninklikes waarskynlik met afgryse gaan vervul wanneer akteurs hulle halfnaak in die bed op 'n verhoog vertolk, sal die Britse publiek dit heel moontlik opslurp."
Roe Hartrampf vertolk die rol van prins Charles.
* Vertonings begin op 2 Maart in die Longacre-teater op Broadway. Die openingsaand word vir 31 Maart beplan. Geen Britse vertonings is al aangekondig nie.
* Intussen word die toneelstuk Call Me Diana in die West End in Londen aanstaande maand opgevoer om vir die volle produksie geld in te samel.